Începând cu această săptămână, persoanele fizice pot achita online impozitele și taxele. Care este procedura

Începând cu această săptămână, Serviciul Fiscal de Stat a lansat un nou serviciu electronic „Achitarea on-line a impozitelor și taxelor de către persoanele fizice-cetățeni”. Acesta permite achitarea tuturor impozitelor și taxelor prin intermediul serviciului guvernamental de plăți electronice MPay.

Totodată, serviciul lansat reprezintă un instrument prin care contribuabilii au posibilitate să transfere, printr-o singură notă de plată, suma integrală pentru achitarea tuturor impozitelor și taxelor. Suma va fi direcționată automat către destinațiile de buget prestabilite, fără indicarea rechizitelor, iar contribuabilul va selecta doar impozitele care urmează a fi achitate.

Noul serviciu poate fi utilizat de toți contribuabilii persoane fizice-cetățeni prin parcurgerea următoarelor instrucțiuni:

# accesarea paginii oficiale a Serviciului Fiscal de Stat www.sfs.md;

# accesarea rubricii Achitare online a impozitelor și taxelor de către persoanele fizice-cetățeni;

# introducerea IDNP-ului și accesarea butonului Autorizare;

# selectarea categoriei impozitului/taxei și a clasificației economice;

# indicarea sumei impozitului/taxei spre plată și salvarea datelor;

# accesarea butonului „Achită: x lei”.

Contribuabilii persoane fizice-cetățeni, care au acces la serviciile fiscale electronice, vor beneficia de un funcțional automatizat care va extrage și va crea notele de plată în baza datelor din Sistemul Informațional al Serviciului Fiscal de Stat.

Serviciul poate fi accesat atât de pe pagina oficială a Serviciului Fiscal de Stat www.sfs.md, cât și pe portalul serviciilor fiscale electronice servicii.fisc.md.